ขวางรัฐล้วงทุนสำรองไปใช้
ผู้ว่าการ ธปท.สนับสนุนรัฐลงทุนเพิ่ม แต่ยันทุนสำรองทางการระหว่างประเทศนำไปใช้ลงทุนโครงการของรัฐไม่ได้ เพราะกฎหมายไม่เอื้อ
27 เม.ย. 2555

ผู้ว่าการ ธปท.สนับสนุนรัฐลงทุนเพิ่ม แต่ยันทุนสำรองทางการระหว่างประเทศนำไปใช้ลงทุนโครงการของรัฐไม่ได้ เพราะกฎหมายไม่เอื้อ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ทุนสำรองทางการของประเทศมีเพียงพอที่จะรองรับการลงทุนของรัฐบาล โดยสามารถนำเงินบาทมาแลกเพื่อนำเข้าสินค้าและบริการได้อย่างเพียงพอ ทำให้การลงทุนเดินหน้าไปได้
อย่างไรก็ดี การจะนำทุนสำรองทางการระหว่างประเทศไปลงทุนนั้น ไม่น่าจะขยายการลงทุนไปถึงการลงทุนในระบบสาธารณูปโภคขั้นพื้นฐานได้ เพราะการลงทุนของ ธปท.มีกฎหมายกำหนดชัดเจน ว่าสามารถลงทุนในสินทรัพย์ประเภทใดได้บ้าง เนื่องจากมีความกังวลเรื่องความปลอดภัยในการลงทุน แม้จะขยายการลงทุนได้มากขึ้น แต่ก็ยังคงต้องลงทุนที่มีความเสี่ยงต่ำ
“เงินทุนสำรองทางการนั้นไม่ใช่เงินที่นอนอยู่เฉยๆ แต่เป็นเงินที่รวมเงินทุนไหลเข้าด้วย หากต่างชาตินำเงินออกก็จะต้องนำเงินบาทมาแลกเงินตราต่างประเทศออกไป มีภาระสวอปและอื่นๆ ที่จะต้องคำนึงถึงด้วย เงินทุนสำรองทางการก็จะลดลง” ผู้ว่าการ ธปท. กล่าว 
อย่างไรก็ดี นายประสาร เห็นด้วยกับแนวคิดของ นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ซึ่งเห็นประเทศไทยมีความจำเป็นอย่างยิ่งที่จะต้องเร่งลงทุน โดยเฉพาะอย่างยิ่งในสาธารณูปโภคขั้นพื้นฐาน เพื่อพัฒนาการขยายตัวของประเทศ 
ในขณะเดียวกัน นางผ่องเพ็ญ เรืองวีรยุทธ ผู้ช่วยผู้ว่าการ ธปท.สายตลาดการเงิน กล่าวว่า เงินทุนเคลื่อนย้ายเป็นสิ่งที่คาดเดาได้ยากว่า เงินจะเข้าหรือออกเป็นรายวัน ดังนั้นการดูแลค่าเงินบาทของ ธปท. จึงเน้นลดความผันผวนและให้ค่าเงินบาทเป็นไปตามภูมิภาคมากที่สุด
ทั้งนี้ ตลาดการเงินทั่วโลกกำลังจับตาปัญหาเศรษฐกิจในยุโรปที่มีแนวโน้มกลับมามีปัญหารุนแรงอีกครั้ง รวมทั้งเศรษฐกิจจีนชะลอตัวลง ก็เป็นอีกประเด็นที่นักลงทุนทั่วโลกกำลังจับตา การลงทุนในสินทรัพย์ต่างๆ ก็ต้องระมัดระวังมากขึ้น 
อย่างไรก็ตาม ธปท.ไม่คิดว่าค่าเงินบาทจะผันผวนแข็งค่า หรืออ่อนค่าทิศทางเดียวอย่างรวดเร็วในระยะต่อไป เพราะในขณะนี้มีทั้งเงินต่างประเทศไหลเข้ามาลงทุนและเงินออกไป ทิศทางก็ยังเป็น 2 ทางอยู่
ทางผู้บริหาร ธปท.มีความเห็นตรงกันในเรื่องความกังวลต่อความผันผวนของเงินทุนไหลเข้า ที่ไม่สามารถทำนายได้ว่าจะไหลเข้าหรือออกมากกว่ากัน ดังนั้นเชื่อว่า ธปท.จะไม่ยอมเสี่ยงที่จะลงทุนที่มีความเสี่ยงสูงแน่นอน
ทว่า รัฐบาลเองมีแนวคิดที่จะให้นำเงินทุนสำรองทางการระหว่างประเทศบางส่วนออกมาลงทุนในโครงการต่างๆ โดยเป็นที่จับตามองกันมากว่า รัฐบาลจะแทรกแซง ธปท.ผ่านทางคณะกรรมการ ธปท.ที่จะมีการจัดตั้งขึ้นใหม่ในเร็วๆ นี้ หลังจากที่ประธานกรรมการ ธปท.คนปัจจุบันคือ ม.ร.ว.จัตุมงคล โสณกุล หมดวาระลง
ต่อตำแหน่งกรรมการ ธปท.นั้น นายประสาร กล่าวว่า การแต่งตั้งประธานคณะกรรมการธนาคารแห่งประเทศไทย (กกธ.)แทนคนเดิมที่หมดวาระ 3 คน คือ ประธานกกธ. 1 คนและ ผู้ทรงคุณวุฒิ 2 คนธปท.ต้องเสนอชื่อผู้ 2 เท่าของคนที่จะมาทำหน้าที่นั้น ทาง ธปท.ได้เสนอชื่อไปให้คณะกรรมการสรรหาพิจารณาแล้ว โดยส่งผู้จะมาเป็นประธาน 2 คน และผู้ทรงคุณวุฒิอีก 4 คน เพื่อให้คณะกรรมการสรรหาพิจารณาคัดเลือกต่อไป แต่เปิดเผยชื่อผู้ที่เสนอไม่ได้ เนื่องจากอยู่ระหว่างการสรรหา คาดว่ากระบวนการคัดเลือกผู้มาดำรงตำแหน่งจะเสร็จสิ้นในเดือน มิ.ย.ปีนี้ 
ทั้งนี้ แหล่งข่าวจาก ธปท. เปิดเผย ผู้ที่ ธปท.เสนอชื่อให้คณะกรรมการสรรหามี 2 คน คือ ม.ร.ว.จัตุมงคล ประธาน ธปท.คนปัจจุบัน และ นายณรงค์ชัย อัครเศรณี อดีต รมว.พาณิชย์ ส่วนกระทรวงการคลังจะเสนอชื่อผู้เหมาะสมเป็นประธานกรรมการ ธปท.ได้ 3 ชื่อ ซึ่งหนึ่งในนั้นคือ นายวีรพงษ์ ประธานที่ปรึกษาด้านเศรษฐกิจนายกรัฐมนตรี ที่ได้กล่าวยอมรับว่าได้รับการทาบทามให้ลงสมัครตำแหน่งประธานกรรมการ ธปท.และได้ตอบตกลงแล้ว
ทางด้าน ม.ร.ว.จัตุมงคล กล่าวว่า ผู้ว่าการ ธปท.จะขอส่งชื่อตัวเองเข้าสู่กระบวนการคัดเลือกตำแหน่งประธานอีกสมัย ซึ่งมองว่าหาก ธปท.ต้องการให้ช่วยก็พร้อมที่จะทำงานต่อให้ แต่ถามว่าตำแหน่งประธานบอร์ด ธปท.มีอิทธิพลมากเพียงพอที่จะเปลี่ยนแปลงการดำเนินนโยบายของ ธปท.ได้หรือไม่นั้น มองว่ากระบวนการทำงานของ ธปท.ไม่ว่าการดูแลระบบการเงินจะมีการทำผ่านคณะกรรมการนโยบายการเงิน (กนง.) ส่วนการกำกับดูแลสถาบันการเงินก็ทำผ่านคณะกรรมการนโยบายสถาบันการเงิน (กนส.) และการดูแลระบบการชำระเงินก็ทำผ่านคณะกรรมการระบบการชำระเงิน (กรช.) การทำหน้าที่ของบอร์ด ธปท.มีกฎหมายกำหนดความรับผิดชอบในการทำงานอยู่แล้ว
นอกจากนี้ บอร์ด ธปท.ชุดปัจจุบัน ยังได้มีการผลักดันให้มีคณะกรรมการดูแลความเสี่ยงภายในขึ้นมาอีก 1 ชุด เพื่อให้มีการรายงานการทำงานของคณะกรรมการทั้ง 3 ชุดข้างต้นของ ธปท.และการทำงานในระดับล่างๆ ให้บอร์ด ธปท.รับทราบด้วย จะได้ให้คำแนะนำได้ถูก และหากบอร์ดเห็นว่ามีความเสี่ยงหรือควรปรับเปลี่ยนก็จะได้แนะนำได้ แต่การแนะนำของบอร์ดคงทำได้ในภาครวม ไม่สามารถไปสั่งการให้ลดหรือขึ้นดอกเบี้ยได้ รวมถึงไปสั่งให้ทำสินเชื่อผ่อนปรนอัตราดอกเบี้ยต่ำพิเศษ หรือซอฟต์โลน รวมถึงแทรกแซงการทำงานหลักๆ ของ ธปท.ได้ “ผมว่าหน้าที่ของประธานบอร์ดน่าจะทำหน้าที่เป็นกูรูหรือเป็นครู ที่ติดตามการทำงาน และให้การชี้แนะเท่านั้น แต่จะสำเร็จหรือไม่ การขับเคลื่อนไม่ได้ทำได้โดยบอร์ดธปท. เท่าที่ผมเคยเสนอหลายเรื่องก็ไม่ได้ทำ บางเรื่องติดที่ธปท.เอง บางเรื่องก็ติดที่คนอื่นไม่เอา แต่การเสนอแนะความคิดของบอร์ดถือเป็นการแทรกแซงการทำงานหรือไม่ คนเรามีความคิดที่แตกต่างกันได้ เป็นเรื่องที่ปกติ ส่วนการมองว่าอาจมีคนจากคลังหรือฝ่ายการเมือง เข้ามาแทรแซงในบอร์ดหรือไม่ ผมว่าธปท.ต้องยอมรับว่าไม่ได้อยู่คนเดียวในประเทศไทย ซึ่งต้องรับฟังสิ่งที่คนอื่นพูดด้วย” ม.ร.ว.จัตุมงคลกล่าว 
ม.ร.ว.จัตุมงคล กล่าวว่า เป็นไปได้ว่าคนที่มีความคิดต่างกัน ไม่ถูกกัน ถ้าจะต้องมาทำงานด้วยกัน ตามหลักการปกติแล้วปัญหาก็ต้องมีมากกว่า คนที่เห็นไปในแบบเดียวกัน เหมือนเอาคนที่ตีกัน ทะเลาะกันมาแต่งงานกัน แต่งแล้วจะอยู่รอดหรือไม่ ก็ต้องตามดู แต่อาจเป็นไปได้ว่าคนที่ไม่ถูกกันมาแต่งงานกัน ทำให้เข้าใจกันมากขึ้นและอาจจะรักกันไปเลยก็ได้ ฉะนั้น การแต่งตั้งบอร์ดใหม่จะมีปัญหา และแทรกแซง ธปท.ได้หรือไม่ได้ ต้องติดตามดูต่อไป ซึ่งทุกฝ่ายควรทำหน้าที่เพื่อประเทศชาติไม่ใช่เพื่อวัตถุประสงค์อื่น